### Beslutningstema

Det skal i denne sag besluttes, om der skal gives afslag på dispensation til opstilling af solceller på industrigrunden beliggende Sdr. Industrivej 1, 6270 Tønder. Sagen vil danne præcedens for fremtidig sagsbehandling.

### Sagsfremstilling

Ejeren af [adresse], 6270 Tønder, har, via en rådgiver, forespurgt Tønder Kommune, om der må opstilles ca. 2.700 m2 solceller på lave stativer med en samlet bygningshøjde på op til 1,5 meter. Kortudsnit med placering af solcellerne er vedlagt som bilag.

Derudover ønskes der etableret et batterianlæg til lagring af solcelleenergien, med henblik på at sælge strømmen på andre tidspunkter og som netstabilisering for Energinet.

Solcellerne og batterianlægget skal skabe økonomi til renovering af den eksisterende bygningsmasse på grunden og på sigt finansiere et tagbaseret solcelleanlæg på ca. 4.000 m2.

Den samlede bebyggelsesprocent må være på en 1/3 af grunden, jf. Byplanvedtægt nr. 14.

Ejendommen er beliggende inden for byplanvedtægtens "Delområde I", jf. bilag 1, s. 7.

Jf. § 2 må der opføres eller indrettes bebyggelse til industri-, værksted- og oplagsvirksomhed, som forretningsvirksomhed, der har tilknytning til de pågældende erhverv, eller som efter byrådets skøn naturligt finder plads i området.

Som udgangspunkt vurderes et VE-anlæg ikke foreneligt med byplanvedtægtens anvendelsesbestemmelser, da det ikke bidrager eller udgør en nødvendighed for virksomhedens drift. At meddele dispensation til at etablere et VE-anlæg i form af solceller på industrigrunden beliggende Sdr. Industrivej 1, 6270 Tønder, vil desuden danne præcedens for lignende ansøgninger inden for det komplette delområde I samt inden for andre erhvervs- hhv. industriområder i Tønder Kommune.

Da anlægget vurderes at være et VE-anlæg på sammenlignelige vilkår som i det åbne land, men placeret på erhvervsmæssige arealer, hvis forekomst er begrænset, vil præcedensvirkningen heraf udgøre en stor udfordring for kommunens fortsatte erhvervsudvikling. Modsat ville anlægget, hvis det bidrog med energi til en virksomheds eksisterende produktion være forenelig med kommunens vision for den grønne omstilling.

### Lovgrundlag

Planloven

### Indstilling Direktionen indstiller,

|  |  |
| --- | --- |
| at | der gives afslag på ansøgningen, da et VE-anlæg ikke vurderes foreneligt med byplanvedtægtens anvendelsesbestemmelser og vurderes uhensigtsmæssigt med henblik på en afledt præcedensvirkning. |

### Beslutning

Indstillingen godkendt.

Boe Kristiansen deltog ikke i mødet.